31998R0759
L 105/7
JURNALUL OFÍCIAL AL UNIUNII EUROPENE
REGULAMENTUL (CE) NR. 759/98 AL COMISIEI
din 3 aprilie 1998
de modificare a Regulamentului (CE) nr. 1445/95 privind normele de aplicare pentru licențele de import și de export din sectorul cărnii de vită și mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 805/68 al Consiliului din 27 iunie 1968 privind organizarea comună a pieței în sectorul cărnii de vită și mânzat (1), astfel cum a fost modificat ultima dată prin Regulamentul (CE) nr. 2634/97 (2) și, în special, articolele 9 și 13,
întrucât articolul 7 din Regulamentul (CE) nr. 1445/95 al Comisiei din 26 iunie 1995 privind normele de aplicare pentru licențele de import și de export din sectorul cărnii de vită și mânzat și de abrogare a Regulamentului (CEE) nr. 2377/80 (3), astfel cum a fost modificat ultima dată prin Regulamentul (CE) nr. 260/98 (4), prevede că licențele de export pentru toate produsele exportate trebuie să se emită de la data de 2 ianuarie 1998;
întrucât articolul 5 alineatul (1) din Regulamentul (CEE) nr. 3719/88 al Comisiei din 16 noiembrie 1988 de stabilire a normelor comune de aplicare a sistemului licențelor de import și de export și a certificatelor cu fixare în avans pentru produsele agricole (5), astfel cum a fost modificat ultima dată prin Regulamentul (CE) nr. 1404/97 (6), prevede că nu este necesară licența de export pentru produsele pentru care nu se aplică restituiri și în cantitățile pentru care garanția pentru orice licență ar fi de 5 ECU sau mai puțin;
întrucât în cazul cărnii de vită și mânzat limita de 5 ECU corespunde unui cap de bovină sau a 200 de kilograme de carne; întrucât limita respectivă s-a dovedit mult prea redusă, în special pentru unele fluxuri comerciale transfrontaliere tradiționale; întrucât, prin urmare, ar trebui să se prevadă o derogare de la Regulamentul (CEE) nr. 3719/88 pentru mărirea sumei la 60 ECU;
întrucât măsurile prevăzute în prezentul regulament sunt conforme cu avizul Comitetului de gestionare pentru carnea de vită și mânzat,
ADOPTĂ PREZENTUL REGULAMENT:
Articolul 1
La articolul 7 din Regulamentul (CE) nr. 1445/95 se adaugă următorul alineat:
„Cu toate acestea, fără a se aduce atingere articolului 5 alineatul (1) a patra liniuță din Regulamentul (CEE) nr. 3719/88, nu sunt necesare licențe de export pentru produsele reglementate de articolul 8 alineatul (2) a doua liniuță, în cantitățile pentru care garanția pentru orice licență ar fi fost de 60 ECU sau mai puțin. În cazul în care licența se emite pe cap de bovină și în cazul în care suma de 60 ECU nu corespunde unui număr întreg de capete, se consideră că garanția corespunde celei pentru numărul de cap întreg superior ce urmează”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 aprilie 1998.